Zaragozako Lonja

Zaragozako Lonja edo Burtsa (gaztelaniaz Lonja de Zaragoza, aragoieraz Loncha de Zaragoza) estilo errenazentistako eraikin zibil bat da. Bere garaian Zaragozan hiriko ekonomia eta merkataritza jardueretara zuzendua, 21. mendean Udalaren erakusketa areto gisa balio du.

 Historia eta ezaugarriak 
Eraikina 1541 eta 1551 artean eraiki zen Don Hernando de Aragónek (1498-1575) eskatuta, zeinak hiriari leku publiko bat eskaini nahi zion, merkatariak euren negozietarako elkartzeko. Juan de Sariñena arkitekto eta proiektu zuzendariaren planoen arabera eraiki zen.

Aragoiko eraikin errenazentistarik garrantzitsuenetakoa da. Estilo hau herrialdean izan zuen lehena izan zen, Italiako Quattrocentoko Florentziako jauregiek eraginda, baina Aragoiko mudejar estiloaren ñabardurak jaso zituen. Hain zuzen ere eraikuntza-materiala adreilua da, Aragoiko arkitekturan ohikoa dena, non ez den material pobretzat hartzen baina arte islamikoaren eraginez erabili ohi dena. Estilo bertsua Aljaferia jauregian eta monumentu mudejarretan ikus daiteke.

Adreiluen gainean, azulejuak eta igeltsuzko erretratu polikromatuak nabarmentzen dira baita ere.

Eraikina oinplano angeluzuzenaren arabera eraiki zen. Fatxaden kanpoko altxaera hiru mailatan egituratzen bada, barruko bolumenak solairu bakarra du. Ganga estilo gotikokoa da.

 Erreferentziak 

 Kanpo estekak 

Kategoria:Espainiako mudejar arkitektura
Kategoria:Arkitektura gotikoa
Kategoria:Pizkundetar arkitektura
Kategoria:Lonja historikoak
Kategoria:Zaragozako eraikinak